2) ลักษณะการประกอบธุรกิจ

2.1) ประวัติความเป็นมา

บริษัท ลลิล พร็อพเพอร์ตี้ จำกัด(มหาชน) ก่อตั้งเมื่อวันที่ 8 กันยายน 2531
ด้วยทุนจดทะเบียนเริ่มแรก 20 ล้านบาทโดยมีนายทวีศักดิ์ วัชรรัคคาวงศ์ และนายไชยยันต์ ชาครกุล
เป็นผู้ถือหุ้นรายใหญ่ บริษัทฯ ดำเนินธุรกิจบ้านจัดสรรภายใต้สโลแกน “บ้านที่ปลูกบนความตั้งใจที่ดี”
โดยได้เปิดโครงการทาวน์เฮ้าส์เป็นโครงการแรก ภายใต้ชื่อโครงการ ลัลลี่ วิลล์ ในพื้นที่ 2 ทำเล
คือ ถนนศรีนครินทร์ และธูปเตมีย์ จำนวนรวม 800 ยูนิต มีพื้นที่รวมจำนวน 88
ไร่มูลค่าโครงการรวม 1,100 ล้านบาท โดยในปัจจุบันได้ปิดโครงการเรียบร้อยแล้ว ทั้งนี้
ตลอดระยะเวลาที่ผ่านมาบริษัทฯ ได้มีการเปิดดำเนินการโครงการบ้านจัดสรรอย่างต่อเนื่อง
แม้กระทั่งช่วงวิกฤติเศรษฐกิจตั้งแต่ปี 2540

ในช่วงวิกฤติของธุรกิจอสังหาริมทรัพย์ บริษัทฯ เป็นผู้ริเริ่มการทำการตลาดสำหรับบ้านจัดสรรใหม่ๆ
หลายประการ เช่น โครงการ Friend get Friend และการนำระบบค้ำประกันเงินดาวน์
(Escrow Account) มาใช้เพื่อสร้างความมั่นใจให้กับลูกค้า เป็นต้น ซึ่งทำให้บริษัทฯ
เป็นเพียงหนึ่งในไม่กี่บริษัทในธุรกิจอสังหาริมทรัพย์
ที่ไม่ต้องเข้าสู่แผนฟื้นฟูปรับโครงสร้างหนี้กับสถาบันการเงิน นอกจากนี้ บริษัทฯ
ยังเป็นผู้นำในการนำกลยุทธ์การจัดซื้อโครงการ
และที่ดินซึ่งเป็นหลักประกันของหนี้ที่ไม่ก่อให้เกิดรายได้ (NPL) ของสถาบันการเงินต่างๆ
รวมทั้งการจัดซื้อจากการประมูลทรัพย์สินจากองค์การเพื่อการปฏิรูประบบสถาบันการเงิน (ปรส.)
เพื่อมาพัฒนาโครงการต่อ ส่งผลให้บริษัทฯ สามารถพัฒนาโครงการได้อย่างต่อเนื่อง
และมียอดขายเพิ่มขึ้นทุกปี
รวมทั้งมีต้นทุนการดำเนินงานที่สามารถแข่งขันกับคู่แข่งได้ในภาวะการแข่งขันที่รุนแรงอย่างเช่นปัจจุบัน

บริษัทฯ ได้มีการเพิ่มทุนจดทะเบียนอย่างต่อเนื่องเพื่อรองรับการขยายการพัฒนาโครงการต่างๆ
จนกระทั่งในปัจจุบัน บริษัทฯมีทุนจดทะเบียนชำระแล้วทั้งสิ้น 850 ล้านบาท
และได้เปลี่ยนฐานะเป็นบริษัทมหาชน เมื่อวันที่ 3 กันยายน 2545

2.2) ภาพรวมการประกอบธุรกิจของบริษัท

บริษัท ลลิล พร็อพเพอร์ตี้ จำกัด (มหาชน) ประกอบธุรกิจบ้านจัดสรรพร้อมที่ดินเพื่อขาย โดยบริษัทฯ
จะเป็นผู้พัฒนาโครงการและเป็นเจ้าของโครงการบ้านจัดสรรต่างๆ เพียงบริษัทเดียว
ภายใต้ชื่อโครงการ “ลลิล กรีนวิลล์” “บ้านลลิล” “บ้านลลิล อินเดอะพาร์ค” “บ้านบุรีรมย์” “The
Balcony Home” และ “ลัลลี่ วิลล์” โดยชื่อโครงการแต่ละชื่อจะมีกลุ่มลูกค้าเป้าหมายที่แตกต่างกัน
บ้านจัดสรรที่ขายในแต่ละโครงการจะเน้นประเภทบ้านเดี่ยว และบ้านแฝดแนวคิดใหม่ เป็นหลัก
โดยโครงการที่เปิดขายจะอยู่ในบริเวณพื้นที่ 5 มุมเมืองของกรุงเทพมหานคร คือ โซนในเมือง
(บริเวณรามอินทรา – วัชรพล บริเวณอ่อนนุช บริเวณพระราม 9 และบริเวณอุดมสุข)
โซนตะวันออก (บริเวณศรีนครินทร์ – เทพารักษ์ และบริเวณบางนา-ตราด) โซนเหนือ
(บริเวณรามอินทรา – คู้บอน บริเวณรังสิต-องครักษ์ และบริเวณลำลูกกา) โซนใต้
(บริเวณวงแหวน – เอกชัย บริเวณพระราม 2 และบริเวณเพชรเกษม) และโซนตะวันตก
(นนทบุรี) ซึ่งเป็นทำเลที่ดีมีระบบสาธารณูปโภครองรับและศักยภาพในการเติบโตสูง
เพื่อรองรับความต้องการที่อยู่อาศัยของผู้บริโภคในบริเวณดังกล่าวและเป็นการสร้างชื่อของ “ลลิล”
ให้เป็นที่รู้จักอย่างแพร่หลาย บ้านจัดสรรที่ขายในแต่ละโครงการจะมีรูปแบบบ้านต่างๆ ให้เลือกซื้อ
และลูกค้าสามารถเลือกซื้อบ้านในโครงการได้ 3 ลักษณะ ได้แก่ บ้านพร้อมขาย บ้านสร้างก่อนขาย
และบ้านสั่งสร้าง ซึ่งที่ผ่านมารูปแบบบ้านสร้างก่อนขาย
เป็นรูปแบบที่ลูกค้าได้ให้ความสนใจเป็นอย่างมาก
และสามารถตอบสนองความต้องการและสร้างความมั่นใจของลูกค้าต่อโครงการของบริษัทฯ ปัจจุบัน
บริษัทฯ ดำเนินโครงการซึ่งกำลังเปิดขายอยู่จำนวน 23 โครงการ รวมมูลค่าโครงการประมาณ
20,180 ล้านบาท

2.3) การดำเนินงานที่สำคัญของบริษัทฯ ในช่วงที่ผ่านมา

ปี พ.ศ. 2540 บริษัทฯ เพิ่มทุนจดทะเบียนเป็น 250 ล้านบาท และได้ดำเนินการประมูลขายที่ดิน
พร้อมพัฒนาที่ดินเป็นโครงการที่อยู่อาศัยสำหรับผู้มีรายได้น้อย จำนวน 2,200 ยูนิต มูลค่า 426
ล้านบาทกับการเคหะแห่งชาติ

ปี พ.ศ. 2541 บริษัทฯ เพิ่มทุนจดทะเบียนเป็น 300 ล้านบาท และ 400 ล้านบาทตามลำดับ

ปี พ.ศ. 2542 บริษัทฯ เพิ่มทุนจดทะเบียนเป็น 555 ล้านบาท
และได้ดำเนินการเปิดโครงการบ้านเดี่ยว “ลลิล กรีนวิลล์” บนถนนสุขุมวิท 77 – อ่อนนุชกรุงเทพฯ
เนื้อที่ 40 ไร่ จำนวน 200 ยูนิต มูลค่า 650 ล้านบาท โดยซื้อโครงการของบริษัท คันทรี่
(ประเทศไทย) จำกัด (มหาชน) ซึ่งหักชำระหนี้กับ บริษัทเงินทุน สินเอเชีย จำกัด (มหาชน)
รวมทั้งได้ริเริ่มระบบค้ำประกันเงินดาวน์ (Escrow Account)
มาใช้สำหรับทุกโครงการเพื่อสร้างความมั่นใจให้กับลูกค้า

ปี พ.ศ. 2543 บริษัทฯ ได้ดำเนินการเปิดโครงการบ้านเดี่ยว “บ้านลลิล” จำนวน 2 โครงการ
บนถนนรามอินทรา - วัชรพล เนื้อที่ 48 ไร่ จำนวน 214 ยูนิต มูลค่า 600 ล้านบาท
โดยซื้อโครงการจากบริษัทเงินทุน สินเอเชีย จำกัด และ บนถนนศรีนครินทร์ - เทพารักษ์ เนื้อที่
58 ไร่ จำนวน 223 ยูนิต มูลค่า 600 ล้านบาท ซึ่งเป็นที่ดินเปล่าของบริษัทฯ
อีกทั้งได้เปิดโครงการบ้านเดี่ยว “ลลิล กรีนวิลล์” บนถนนวงแหวนฯ - เอกชัย บางบอน 3 เนื้อที่
43 ไร่ จำนวน 115 ยูนิต มูลค่า 500 ล้านบาท
โดยซื้อโครงการจากบรรษัทบริหารสินทรัพย์สถานบันการเงิน (บบส.)

ปี พ.ศ. 2544 บริษัทฯ เปิดโครงการบ้านเดี่ยว และบ้านแฝด “บ้านบุรีรมย์” บนถนนรามอินทรา -
คู้บอน กรุงเทพฯ เนื้อที่ 31 ไร่ จำนวน 185 ยูนิต มูลค่า 350 ล้านบาท
โดยซื้อโครงการจากบรรษัทบริหารสินทรัพย์สถาบันการเงิน (บบส.)

ปี พ.ศ. 2545 บริษัทฯ เพิ่มทุนจดทะเบียนเป็น 825 ล้านบาท (ชำระแล้ว 650 ล้านบาท)
และได้ดำเนินการเปิดโครงการอย่างต่อเนื่อง ซึ่งได้แก่ โครงการบ้านเดี่ยวและบ้านแฝด
“บ้านบุรีรมย์” โครงการ 2 บนเนื้อที่ 30 ไร่ จำนวน 144 ยูนิต มูลค่า 301 ล้านบาท
และโครงการ 3 บนเนื้อที่ 50 ไร่ จำนวน 281 ยูนิต มูลค่า 508 ล้านบาท
รวมทั้งได้เปิดโครงการบ้านเดี่ยว “ลลิล กรีนวิลล์” บนถนนรามอินทรา - วัชรพล กรุงเทพฯ เนื้อที่
51 ไร่ จำนวน 210 ยูนิต มูลค่า 650 ล้านบาท โดยซื้อทรัพย์สินจากบริษัทเงินทุน สินเอเชีย จำกัด
และ Bangkok Capital Alliance (BCA)

ปี พ.ศ. 2546 บริษัทฯ ขยายเปิดโครงการใหม่รวมทั้งสิ้น 4 โครงการ คือ โครงการ บ้านลลิล
อินเดอะพาร์ค ศรีนครินทร์ – เทพารักษ์ 2 จำนวน 138 ยูนิต มูลค่า 400 ล้านบาท โครงการลลิล
กรีนวิลล์ บางบอน 5 – เอกชัย จำนวน 210 ยูนิต มูลค่า 1,100 ล้านบาท โครงการลลิล
กรีนวิลล์ พระราม 9 – อ่อนนุช จำนวน 422 ยูนิต มูลค่า 1,800 ล้านบาท โครงการบ้านลลิล
อินเดอะพาร์ค รามอินทรา จำนวน 329 ยูนิต มูลค่า 1,100 ล้านบาท รวม 4
โครงการมูลค่ารวมกว่า 4,400 ล้านบาท

ปี พ.ศ. 2547 บริษัทฯ เปิดโครงการใหม่รวมทั้งสิ้น 6 โครงการ มูลค่ารวมกว่า 5,770 ล้านบาท
อันประกอบไปด้วย โครงการบ้านลลิล อินเดอะพาร์ค ศรีนครินทร์ – เทพารักษ์ 3 จำนวน 382
ยูนิต มูลค่า 1,000 ล้านบาท โครงการลัลลี่วิลล์ ศรีนครินทร์ – เทพารักษ์ 2 จำนวน 237 ยูนิต
มูลค่า 350 ล้านบาท โครงการบ้านลลิล พระราม 2 จำนวน 276 ยูนิต มูลค่า 870 ล้านบาท
โครงการบ้านบุรีรมย์ ซาฟารีเวิลด์ จำนวน 470 ยูนิต มูลค่า 1,700 ล้านบาท
โครงการบ้านบุรีรมย์ รังสิต คลอง 4 เฟส 2 จำนวน 400 ยูนิต มูลค่า 850 ล้านบาท
โครงการบ้านลลิล วงแหวน-รัตนาทิเบศร์ จำนวน 428 ยูนิต มูลค่า 1,000 ล้านบาท

ปี พ.ศ. 2548 บริษัทฯ เปิดโครงการใหม่อย่างต่อเนื่อง รวมทั้งสิ้น 3 โครงการคือ
โครงการบ้านบุรีรมย์ ศรีนครินทร์-วงแหวน-สุวรรณภูมิ-เทพารักษ์ จำนวน 300 ยูนิต มูลค่า 670
ล้านบาท โครงการบ้านบุรีรมย์ พระราม 2 – เอกชัย จำนวน 483 ยูนิต มูลค่า 1,100 ล้านบาท
และโครงการบ้านบุรีรมย์ วงแหวน – ปิ่นเกล้า จำนวน 498 ยูนิต มูลค่า 1,100 ล้านบาท รวม 3
โครงการมูลค่ารวม 2,870 ล้านบาท

ปี พ.ศ. 2549 บริษัทฯ เปิดโครงการใหม่รวมทั้งสิ้น 3 โครงการ มูลค่ารวมกว่า 2,250 ล้านบาท
คือ 1) โครงการ บ้านลลิล The Young Executive โครงการบ้านเดี่ยว และบ้านแฝด
(แนวคิดใหม่) บริเวณอ่อนนุช-วงแหวน-สุวรรณภูมิ จำนวน 166 ยูนิต มูลค่ารวม 650 ล้านบาท 2)
โครงการ The Balcony Home โครงการ Town Home ในตัวเมือง บริเวณ
อุดมสุข-ซ.เฉลิมพระเกียรติ 28 จำนวน 147 ยูนิต มูลค่ารวม 450 ล้านบาท และ 3) โครงการ
ลลิลกรีนวิลล์ The Executive โครงการบ้านเดี่ยว บริเวณอ่อนนุช-วงแหวน-สุวรรณภูมิ จำนวน
216 ยูนิต มูลค่ารวม 1,150 ล้านบาท

ปี พ.ศ. 2550 เป็นปีที่มีปัจจัยลบต่างๆ เข้ามากระทบมากมาย
ไม่ว่าจะเป็นเรื่องราคาน้ำมันที่ปรับเพิ่มสูงขึ้น และทรงตัวในระดับสูง
การขาดความชัดเจนในนโยบายของภาครัฐ
ตลอดจนการขาดความเชื่อมั่นของผู้บริโภคในภาวะเศรษฐกิจโดยรวม
ซึ่งได้ส่งผลกระทบต่อการตัดสินใจซื้อในสินค้าประเภทคงทน ดังนั้นเพื่อเป็นการบริหารความเสี่ยง
ในปี 2550 นี้ บริษัทฯ จึงมีนโยบายที่จะขยายตัวอย่างระมัดระวัง โดยเปิดโครงการใหม่ทั้งสิ้น 2
โครงการ มูลค่ารวม 1,350 ล้านบาท อันประกอบไปด้วย โครงการบ้านบุรีรมย์ รามอินทรา –
ซาฟารีย์เวิลด์ เฟส 2 มูลค่าโครงการรวม 700 ล้านบาท และโครงการบ้านบุรีรมย์ The
Innovation เทพารักษ์ – สุวรรณภูมิ มูลค่าโครงการรวม 650 ล้านบาท

[]

2.4) เป้าหมายการดำเนินธุรกิจ

บริษัทฯ มุ่งมั่นที่จะเป็นผู้นำธุรกิจบ้านจัดสรรในอันดับต้นๆ
ของประเทศสำหรับโครงการที่อยู่อาศัยแนวราบประเภทบ้านเดี่ยว
โดยมีนโยบายมุ่งเน้นการเติบโตของบริษัทฯ อย่างมั่นคงและต่อเนื่อง
โดยตั้งเป้าหมายการเปิดโครงการบ้านจัดสรรใหม่ประมาณปีละ 3 - 4
โครงการอย่างต่อเนื่องทุกปีในพื้นที่ที่มีศักยภาพ ตามนโยบายบ้าน 5 มุมเมือง ในระดับราคายุติธรรม
และสังคมที่มีคุณภาพ เน้นกลุ่มลูกค้าเป้าหมายตั้งแต่ระดับกลางจนถึงระดับค่อนข้างสูง